Na temelju članka 31. Statuta Općine Peteranec („Službeni glasnik Koprivničko-križevačke županije“ broj 6/13., 4/18., 4/20. i 4/21), Općinsko vijeće Općine Peteranec na 11. sjednici održanoj 28. siječnja 2022., donijelo je

**O D L U K U**

**o poticanju uređenja nekretnina**

**na području Općine Peteranec u 2022. godini**

**Članak 1.**

Odlukom o poticanju uređenja nekretnina na području Općine Peteranec u 2022. godini (u daljnjem tekstu: Odluka) uređuju se opći uvjeti, mjere i postupak za dodjelu bespovratnih novčanih sredstava (u daljnjem tekstu: poticaja) za uređenje nekretnina na području Općine Peteranec u 2022. godini (u daljnjem tekstu: Općina).

**Članak 2.**

Općina će vlasnicima koji imaju nekretninu na području Općine, a na kojoj se nalazi stambeni objekt u ruševnom stanju kojeg namjeravaju ukloniti, dodijeliti poticaj u visini 85 % troškova, a najviše 10.000,00 kuna.

Odobrena sredstva poticaja iz stavka 1. ovog članka doznačuju se na IBAN podnositelja zahtjeva/korisnika poticaja nakon dostave računa o izvršenoj usluzi uklanjanja građevine.

Poticaj po ovoj Odluci može se ostvariti samo za jednu nekretninu.

Vlasnik nekretnine koji ostvari poticaj temeljem ove Odluke ne može koristiti poticaje iz Programa mjera za poticanje rješavanja stambenog pitanja mladih obitelji na području Općine Peteranec.

**Članak 3.**

Korisnici poticaja iz ove Odluke obvezni su:

* podnijeti u Jedinstvenom upravnom odjelu Općine (u daljnjem tekstu: Jedinstveni upravni odjel) zahtjev za ostvarivanje poticaja iz članka 2. ove Odluke,
* ukloniti sve objekte s nekretnine koje ne koriste, a isti su u ruševnom stanju ili za koje je izdano rješenje o rušenju od strane komunalnog redara Općine,
* sa nekretnine ukloniti sav građevinski i drugi otpad nastao tijekom rušenja objekata, na način propisan zakonom i odlukama Općine.

**Članak 4.**

Poticaji sukladno ovoj Odluci dodjeljuju se na temelju Javnog poziva koji objavljuje općinski načelnik Općine (u daljnjem tekstu: općinski načelnik), u pravilu jednom godišnje.

Javni poziv iz stavka 1. ovog članka objavljuje se u pravilu početkom godine na internetskoj stranici Općine, [www.peteranec.hr](http://www.peteranec.hr) i traje do 15. studenoga tekuće godine, odnosno do iskorištenja sredstava planiranih Proračunom Općine za tu namjenu.

Javni poziv za dodjelu poticaja sadrži:

* opće uvjete i kriterije za dodjelu poticaja,
* visinu poticaja koji se dodjeljuje,
* popis dokumentacije koju je potrebno priložiti,
* naziv tijela kojem se podnosi prijava/zahtjev,
* rok za dostavu zahtjeva/prijava.

Za sudjelovanje u Javnom pozivu uz prijavu/zahtjev je potrebno dostaviti slijedeću dokumentaciju:

* presliku osobne iskaznice vlasnika nekretnine (podnositelja zahtjeva),
* zemljišno-knjižni izvadak za nekretninu na kojoj se nalazi objekt namijenjen za rušenje iz kojeg je vidljivo vlasništvo nekretnine,
* za nekretnine koje se nalaze u suvlasništvu podnositelja, pismena suglasnost za rušenje svih suvlasnika,
* potvrdu Jedinstvenog upravnog odjela da podnositelj zahtjeva nema dospjelih, a nepodmirenih obveza prema Proračunu Općine,
* račun izdan od strane pravne osobe o izvršenoj usluzi uklanjanja predmetne građevine,
* presliku kartice žiro računa s vidljivim IBAN-om.

**Članak 5.**

Zaprimljene prijave/zahtjeve razmatra komunalni redar Općine.

Komunalni redar Općine provjerava da li prijava/zahtjev sadrži svu propisanu dokumentaciju te je li u skladu s kriterijima iz Javnog poziva i o tome pismeno obavještava podnositelja zahtjeva.

**Članak 6.**

Prije dodjele bespovratnog poticaja, vlasnik građevine dužan je srušiti objekt, a nekretninu urediti i ograditi te s nekretnine ukloniti sav građevinski i drugi otpad nastao rušenjem predmetnog objekta.

Ukoliko podnositelj zahtjeva/prijave ne dostavi u Jedinstveni upravni odjel račun izdan od strane pravne osobe o izvršenoj usluzi uklanjanja predmetne građevine, Općina neće isplatiti poticaj iz članka 2. ove Odluke.

**Članak 7.**

Radovima prilikom uklanjanja građevina ne smije se utjecati na stabilnost okolnog i drugog zemljišta, odnosno na ispunjavanje temeljnih zahtjeva za druge građevine niti ugroziti život i zdravlje ili drugi javni interes.

**Članak 8.**

Po dovršetku svih radova, podnositelj zahtjeva dužan je u Jedinstveni upravni odjel dostaviti račun o izvršenoj usluzi uklanjanja građevine.

Temeljem dostavljenog računa o izvršenoj usluzi uklanjanja građevine i ostale propisane dokumentacije općinski načelnik donosi Odluku o dodjeli bespovratnog poticaja za rušenje i uklanjanje građevine te će temeljem iste sredstva poticaja biti doznačena na IBAN podnositelja zahtjeva.

**Članak 9.**

Komunalni redar Općine dužan je voditi evidenciju/registar o dodijeljenim poticajima temeljem ove Odluke.

**Članak 10.**

Kao prihvatljiv trošak priznaju se troškovi nastali rušenjem objekta iz članka 2. ove Odluke nastali od 1. siječnja 2022. godine uz ispunjenje ostalih uvjeta utvrđenih ovom Odlukom.

**Članak 11.**

Ova Odluka stupa na snagu danom donošenja, a objavit će se na internetskoj stranici Općine Peteranec [www.peteranec.hr](http://www.peteranec.hr).

**OPĆINSKO VIJEĆE OPĆINE PETERANEC**

**KLASA: 402-04/22-01/03**

**URBROJ: 2137-12-02-22-1**

**Peteranec, 28. siječnja 2022.**

**PREDSJEDNICA:**

**Ivana Dombaj Čižmak, v.r.**